KIRJALLINEN KYSYMYS E-1059/02 esittäjä(t): Camilo Nogueira Román (Verts/ALE) neuvostolle. EMOTR:n tukiosaston tukien soveltamiseen liittyvä perheviljelmien syrjintä Espanjan valtiossa: Galician tapaus.



Virallinen lehti nro 309 E , 12/12/2002 s. 0077 - 0078



KIRJALLINEN KYSYMYS E-1059/02 esittäjä(t): Camilo Nogueira Román (Verts/ALE) neuvostolle (17. huhtikuuta 2002) Aihe: EMOTR:n tukiosaston tukien soveltamiseen liittyvä perheviljelmien syrjintä Espanjan valtiossa: Galician tapaus EMOTR:n tukiosastosta on myönnetty 6 200 miljoonaa euroa Espanjan maatalouden tukemiseen. Itse asiassa tämä tuki, kuten aikaisempinakin vuosina myönnetty tuki, on ollut luonteeltaan äärimmäisen syrjivää, koska sitä ovat käyttäneet hyväksi suuret tuottajat ja suurtilalliset, jotka asuvat pääkaupungissa ja joilla on suunnaton omaisuus käytettävissään, koska he kuuluvat varakkaisiin piireihin tai Espanjan aatelistoon, kun taas maaseudulla asuvia maanviljelijäperheitä on syrjitty. Ottaen toisaalta huomioon, että EMOTR:n tukiosaston tukia myönnetään pääasiassa kuivien alueiden viljelmille, joilla viljellään öljykasveja, viljaa, pellavaa, puuvillaa, tupakkaa jne., kosteilla alueilla perheviljelmillä maitokarjan tai lihan tuotantoa harjoittavia maanviljelijöitä syrjitään kaksin verroin. Galician maanviljelijöiden tilanne on juuri tällainen. Vaikka Galiciassa maatalouden harjoittamisen ja monimuotoisen maaseudun kehittämisen edellytykset ovat poikkeuksellisia, alue saa vain prosentin Espanjan valtiolle myönnetyistä EMOTR:n tukiosaston 6 200 miljoonasta eurosta. Muille autonomisille alueille, pääasiassa niiden suurtilallisille, myönnetään jopa 30 prosenttia kokonaismäärästä. Mihin toimenpiteisiin neuvosto aikoo ryhtyä, jotta EMOTR:n tukiosaston tuet suunnattaisiin aluekehityksen ja sosiaalisen yhteenkuuluvuuden edistämiseen EU:n periaatteiden mukaisesti? Mitä välittömiä korvauksia Galicia saa? Vastaus (3. lokakuuta 2002) 1. Neuvosto pitää maaseudun kehittämistä erittäin tärkeänä. Se on Agenda 2000:ssa vahvistetun maaseutualueiden monipuolistamista ja kehittämistä koskevan politiikan perusta. Yhteisessä maatalouspolitiikassa (YMP) omaksuttu lähestymistapa perustuu maatalouteen, jonka on oltava monimuotoista ja jakauduttava Euroopan koko alueelle ja edistettävä merkittävästi maaseudun elinkelpoisuuden säilymistä. 2. Maaseudun kehittäminen muodostaa YMP:n toisen pilarin, ja sen toteuttamiseksi neuvosto on päättänyt, että EMOTR:n tukiosasto rahoittaa, paitsi perinteisiä maatalouden markkinoita koskevia toimenpiteitä, myös maaseudun kehitysohjelmia, jotka kattavat koko unionin neljän toimenpiteen osalta (varhaiseläkkeet, tasaushyvitykset, metsitys ja maaseutuympäristö). Kuusi muuta toimenpidettä (investoinnit maatiloilla, nuoret viljelijät, koulutus, metsätalous, jalostus ja kaupan pitäminen, maaseutualueiden monipuolistaminen ja mukauttaminen), joita EMOTR:n tukiosasto samaten rahoittaa, ovat kuitenkin tavoite 1 -alueiden (joihin Galicia kuuluu) osalta EMOTR:n ohjausosaston vastuulla muiden rakennerahastojen täydennyksenä. 3. Maaseudun kehittämisen nykyiset säännöt määräävät, että kaikki alan toimenpiteet on ryhmitettävä yhteen, ja jäsenvaltion tehtävänä on valita niistä toimeen pantaviksi ne, joilla on eniten myönteisiä vaikutuksia maaseutualueiden tulevaan kehitykseen. 4. Neuvosto ilmoittaa arvoisalle parlamentin jäsenelle, että se kävi 15. heinäkuuta 2002 ensimmäisen keskustelun YMP:n puolivälin tarkistuksesta komission esitettyä tiedonantonsa.